2.
Predkladacia správa

Na základe Plánu práce vlády SR na rok 2005 bola podpredsedovi vlády SR pre európsku integráciu, ľudské práva a menšiny uložená úloha vyhodnotiť Základné tézy koncepcie politiky vlády v integrácii rómskych komunít a Priorít vlády SR v integrácii rómskych komunít za rok 2004. Z tohto dôvodu sa materiál skladá z dvoch častí.
Vláda SR schválila dňa 23. apríla 2003 uznesením vlády SR č. 278/2003 Základné tézy koncepcie politiky vlády v integrácii rómskych komunít, ktorými jednotlivým ministrom a rezortom uložila 34 úloh, z toho 23 úloh pre plnenie roku 2003, 7 úloh pre plnenie v roku 2004, jednu úlohu na rok 2005 a tri úlohy boli neterminované. Materiál vyhodnocuje aj tie úlohy, ktoré sa v roku 2003 plnili priebežne (C.8, C.10, C.11, C.17, C.18, C.19, C.22),  tie, pri ktorých bola v roku 2003 odsúhlasená zmena termínu plnenia na rok 2004 (C.8, C.11, C.33), úloha C.16, ktorá síce bola terminovaná na rok 2003, ale má dlhodobý charakter a 3 úlohy, ktoré nie sú terminované (C.10, C.13 a C.32). Nevyhodnocovali sa teda len tie úlohy, ktoré boli splnené v roku 2003. Za rok 2004 sa teda spolu vyhodnocovalo 20 úloh. Z nich 7 úloh bolo splnených (C.3, C.5, C.9, C.25, C.26, C.29, C.31), 9 úloh sa plní priebežne (C.8, C.10, C.11, C.13, C.16, C.17, C.18, C.19), 3 úlohy boli zrušené (C.24, C.30, C.32), pri úlohe C.22 bol presunutý termín plnenia úlohy, pri úlohe C.33 zmenený gestor. 
Vzhľadom na nesplnenie úloh C. 17 až C.19 v gescii ministerstva zdravotníctva sa rezortu v uznesení k tomuto materiálu úlohy opätovne ukladajú.

Priority vlády SR v integrácii rómskych komunít na rok 2004 prijala vláda SR uznesením č. 397/04 z 28. apríla 2004 a ich vyhodnotenie tvorí druhú časť materiálu. Vláda SR uložila ministrom 8 úloh, všetky pre plnenie v roku 2004. Úloha C.2 len opakuje uznesenie vlády SR k Základným tézam koncepcie politiky vlády v integrácii rómskych komunít z roku 2003, a preto je jej plnenie vyhodnotené v tejto časti materiálu. Z uznesenia k prioritám boli splnené úlohy C.1, C.2, C.3 a C.5, úloha C.4 bola zrušená a plnenie úlohy C.6 presunuté na rok 2005. Úlohy C.7 a C.8 sa týkajú zriadenia Fondu na podporu rozvoja rómskych komunít a vzhľadom na platnú legislatívu nie je potrebné programový rámec fondu ani jeho štatút predkladať na rokovanie vlády SR.

Materiál bol vypracovaný na základe podkladov z jednotlivých ministerstiev a v štádiu tvorby bol konzultovaný na medzirezortnej komisii pre riešenie záležitostí rómskych komunít.

Návrh materiálu nemá žiadny finančný, ekonomický, enviromentálny vplyv, vplyv na zamestnanosť ani podnikateľské prostredie a z toho dôvodu sa doložka vplyvov nevyhotovuje.

Materiál sa na rokovanie vlády SR predkladá bez rozporu.